Document ID: 31985R2599

*****
ΚΑΝΟΝΙΣΜΟΣ (ΕΟΚ) αριθ. 2599/85 ΤΗΣ ΕΠΙΤΡΟΠΗΣ
της 16ης Σεπτεμβρίου 1985
για πέμπτη τροποποίηση του κανονισμού (ΕΟΚ) αριθ. 3800/81 περί της κατατάξεως των ποικιλιών αμπέλου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 31 παράγραφος 4,
Εκτιμώντας:
ότι η κατάταξη των ποικιλιών αμπέλου, που γίνονται δεκτές να καλλιεργηθούν στην Κοινότητα, καθορίστηκε τελευταία από τον κανονισμό (ΕΟΚ) αριθ. 3800/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1871/85 (4)·
ότι από την πείρα που αποκτήθηκε, φαίνεται ότι οι οίνοι που προέρχονται από ορισμένες οινοποιήσιμες ποικιλίες αμπέλου, που αναφέρονται εδώ και πέντε χρόνια στην κατηγορία των επιτρεπομένων ή προσωρινά επιτρεπομένων, για ορισμένες γαλλικές διοικητικές ενότητες, μπορούν να θεωρηθούν κανονικά ως καλής ποιότητας· ότι είναι, εφεξής, σκόπιμο να ταξινομηθούν οι ποικιλίες αυτές μεταξύ των συνιστωμένων ποικιλιών για τις ίδιες διοικητικές ενότητες σύμφωνα με τις διατάξεις του άρθρου 11 παράγραφος 2 στοιχείο α) δεύτερη περίπτωση του κανονισμού (ΕΟΚ) αριθ. 347/79 του Συμβουλίου της 5ης Φεβρουαρίου 1979 περί των γενικών κανόνων σχετικά με την κατάταξη των ποικιλιών αμπέλου (5), όπως τροποποιήθηκε τελευταία από την πράξη προσχωρήσεως της Ελλάδας·
ότι είναι σκόπιμο να συμπληρωθεί η κατάταξη των οινοποιήσιμων ποικιλιών αμπέλου προσθέτοντας, μεταξύ των συνιστωμένων ποικιλιών για ορισμένες γαλλικές διοικητικές ενότητες, ορισμένες ποικιλίες που έχουν εγγραφεί εδώ και πέντε τουλάχιστον χρόνια στην κατάταξη για μια διοικητική ενότητα που βρίσκεται σε άμεση γειτνίαση και οι οποίες πληρούν, συνεπώς, τον όρο που προβλέπεται από το άρθρο 11 παράγαφος 1 στοιχείο α) πρώτη περίπτωση του κανονισμού (ΕΟΚ) αριθ. 347/79·
ότι πρέπει να συμπληρωθεί η σχετική κατάταξη παρεμβάλλοντας δύο οινοποιήσιμες ποικιλίες αμπέλου των οποίων η καλλιεργητική συμπεριφορά κρίθηκε ικανοποιητική μετά από εξέταση· ότι, σύμφωνα με τις διατάξεις του άρθρου 11 παράγραφος 1 στοιχείο β) του κανονισμού (ΕΟΚ) αριθ. 347/79, οι ποικιλίες αυτές μπορούν να επιτραπούν προσωρινά για το Ηνωμένο Βασίλειο·
ότι η καλλιεργητική συμπεριφορά μιας επιτρεπόμενης γαλλικής οινοποιήσιμης ποικιλίας αμπέλου δεν είναι ικανοποιητική και, επομένως, είναι σκόπιμο να διαγραφεί η ποικιλία αυτή από την κατάταξη, σύμφωνα με το άρθρο 11 παράγραφος 3 του κανονισμού (ΕΟΚ) αριθ. 347/79·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΟΚ) αριθ. 3800/81 τροποποιείται σύμφωνα με τις ενδείξεις που περιλαμβάνονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Σεπτεμβρίου 1985.

Labels: 3
18
5
6